**Likumprojekta"Grozījumi Apgrūtināto teritoriju informācijas sistēmas likumā"**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta "Grozījumi Apgrūtināto teritoriju informācijas sistēmas likumā" (turpmāk – projekts) mērķis ir precizēt Apgrūtināto teritoriju informācijas sistēmas (turpmāk – Informācijas sistēma) datu sniedzējus, subjektus, kuriem bez maksas izsniedzami dati, noteikt datu izsniegšanas ierobežojumus un nodalīt jautājumus, kas ir noteikti Apgrūtināto teritoriju informācijas sistēmas likumā (turpmāk – Likums) un uz Likuma pamata izdotajos Ministru kabineta noteikumos. Projekts stāsies spēkā 14 dienas pēc tā izsludināšanas oficiālajā izdevumā "Latvijas Vēstnesis". |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumā ietvertais regulējums nav savstarpēji saskanīgs ar citiem normatīvajiem aktiem, kā arī Likuma normas satur neaktuālu informāciju par datu sniedzējiem un to kompetenci. Lai novērstu konstatētās nepilnības, Likumā ir paredzēts izdarīt šādus grozījumus:**1. Grafisko datu iesniegšanas veids un forma.**Likuma 3. panta trešajā daļā ir noteikts, ka datus par apgrūtināto teritoriju robežām un objektu robežām Informācijas sistēmā iekļauj elektroniskā veidā vektordatu formā Latvijas 1992. gada ģeodēzisko koordinātu sistēmā. Savukārt Ministru kabineta 2014. gada 4. februāra noteikumu Nr. 61 "Noteikumi par Apgrūtināto teritoriju informācijas sistēmas izveidi un uzturēšanu un apgrūtināto teritoriju un nekustamā īpašuma objekta apgrūtinājumu klasifikatoru" (turpmāk – noteikumi Nr. 61) 32. punkts paredz, ka grafiskos datus par objektu vai apgrūtināto teritoriju robežām iesniedz digitālā veidā vektordatu formā Latvijas 1992. gada ģeodēziskajā koordinātu sistēmā, to izsakot kā Merkatora transversālās projekcijas plaknes koordinātas. Normas redakcionāli atšķiras, kaut gan iesniegtajiem datiem pēc sava veida un formas būtu jāsakrīt ar Informācijas sistēmā iekļaujamiem datiem. Lai novērstu redakcionālās atšķirības un tā kā šī norma pēc būtības ir jautājums, kas nosaka informācijas aprites kārtību Informācijas sistēmā, tad ir paredzēt šo normu no Likuma izslēgt un jautājumu regulēt tikai Ministru kabineta noteikumu līmenī.**2. Subjekti, kuriem bez maksas izsniedzami dati.**Likuma 12. panta ceturtajā daļā ir noteikts, ka Informācijas sistēmas pārzinis informāciju sagatavo un izsniedz elektroniskā veidā bez maksas valsts tiešās pārvaldes iestādēm un pašvaldībām to funkciju veikšanai, kā arī datu sniedzējam. Ņemot vērā citos normatīvajos aktos noteiktos subjektus, kam tiek izsniegti Valsts zemes dienesta informācijas sistēmu dati, lai vienādotu normas, projektā paredzēts noteikt, ka Informācijas sistēmas pārzinis budžeta programmas 07.00.00 "Nekustamā īpašuma tiesību politikas īstenošana" finansējuma ietvarā bez maksas sagatavos un izsniegs:– datu sniedzējam Informācijas sistēmā reģistrētos datus par datu sniedzēja iesniegtajām apgrūtinātajām teritorijām un objektiem, kā arī šiem objektiem Informācijas sistēmā automātiski attēlotajām apgrūtinātajām teritorijām;– valsts tiešās pārvaldes iestādēm, vietējām pašvaldībām, privātpersonām, kas pilda tām deleģētos valsts pārvaldes uzdevumus, Saeimai, Valsts kontrolei, valsts drošības iestādēm, izmeklēšanas iestādēm, prokuratūrai un tiesām Informācijas sistēmas datus tām noteikto valsts pārvaldes funkciju un uzdevumu veikšanai;– Nekustamā īpašuma valsts kadastra informācijas sistēmā reģistrēta kadastra objekta īpašniekam vai, ja tāda nav, – tiesiskajam valdītājam, vai, ja tāda nav, – lietotājam Informācijas sistēmas datus par savām zemes vienībām, izmantojot specializētu e-pakalpojumu.Savukārt bez maksas un par maksu izsniedzamo datu veids tiks noteikts uz Likuma pamata izdotajos Ministru kabineta noteikumos, attiecīgi papildinot Likumā iekļauto deleģējumu (projektā paredzētie grozījumi Likuma 3. panta piektās daļas 4. punktā).**3. Informācijas norādīšana par datu ierobežotās pieejamības statusa noteikšanas pamatu un termiņu.**Kopš Likuma pieņemšanas un Informācijas sistēmas izstrādāšanās ir pagājis ilgs laiks un Informācijas sistēmā ir veikti dažādi uzlabojumi. Šobrīd Informācijas sistēma ir veidota tā, lai datu iesniegšanu Informācijas sistēmā un to turpmāko aktualizāciju datu sniedzēji varētu veikt maksimāli ātri. Pārsvarā datu augšupielāde un reģistrācija Informācijas sistēmā šobrīd notiek automātiski, bez Informācijas sistēmas pārziņa nodarbinātā piesaistīšanas. Datu sniedzējam atbilstoši Informācijas atklātības likuma 5. panta trešajai daļai ir pienākums, iesniedzot datus, informēt Informācijas sistēmas pārzini, ja attiecīgie dati (izņemot datus par apgrūtinātajām teritorijām un to robežām) ir ierobežotas pieejamības informācija, attiecīgi, iesniedzot datus Valsts zemes dienestam, datu sniedzējs atzīmē tos objektus, kuriem ir noteikts ierobežotas pieejamības informācijas statuss. Kad datiem tiek atcelts šis statuss (izmaiņas datos), tad datu sniedzējs veic datu aktualizāciju atbilstoši Likuma 10. panta trešajai daļai – datu sniedzējs nekavējoties iesniedz Informācijas sistēmas pārzinim datus aktualizācijai, ja tā rīcībā ir aktuālāki vai precīzāki dati salīdzinājumā ar Informācijas sistēmā iekļautajiem datiem. Attiecīgi Likuma 10. panta piektajā daļā nav nepieciešams Datu sniedzējam uzlikt pienākumu, iesniedzot ierobežotas pieejamības datus, norādīt datu ierobežotās pieejamības statusa noteikšanas pamatu un termiņu, līdz kuram ierobežotās pieejamības statuss noteikts. Papildus normā tiks paredzēts, ka datu sniedzējs informē Informācijas sistēmas pārzini, veicot datu aktualizāciju, ja datiem ir atcelts ierobežotas pieejamības statuss vai beidzies termiņš, uz kādu datiem noteikts ierobežotas pieejamības statuss.**4. Datu sniedzēji par apgrūtinātajām teritorijām un to robežām un objektiem un to robežām.**Kopš Likuma pieņemšanas atsevišķas institūcijas, kas ir norādītas kā datu sniedzēji Likuma 7. un 8. pantā, ir likvidētas, savukārt citām ir mainīta kompetence, tādēļ ir nepieciešams aktualizēt Likumā uzskaitītos datu sniedzējus.4.1. Dati par īpaši aizsargājamām dabas teritorijām un to funkcionālajām zonām.Saskaņā ar Likuma 7. panta 2. punktu datus par valsts izveidotajām īpaši aizsargājamām dabas teritorijām un to funkcionālajām zonām iekļaušanai Informācijas sistēmā sniedz Dabas aizsardzības pārvalde, savukārt atbilstoši šā panta 12. punktam datus par pašvaldības izveidotajām īpaši aizsargājamām dabas teritorijām sniedz pašvaldības.Atbilstoši likuma "Par īpaši aizsargājamām dabas teritorijām" 13. panta trešajai daļai īpaši aizsargājamās dabas teritorijas – dabas liegumus, dabas parkus un dabas pieminekļus, kas ir nozīmīgi dabas vai kultūrvēsturiskā mantojuma saglabāšanai attiecīgajā teritorijā, var izveidot arī pašvaldības. Likuma "Par īpaši aizsargājamām dabas teritorijām" 31. panta pirmā un otrā daļa noteic, ka ziņas par visām īpaši aizsargājamām dabas teritorijām, tai skaitā vietējās pašvaldības izveidotajām, uzkrāj dabas datu pārvaldības sistēmā OZOLS, kuras datu uzkrāšanas, datu aktualizācijas un informācijas aprites kārtība noteikta Ministru kabineta 2014. gada 9. jūnija noteikumos Nr. 293 "Dabas datu pārvaldības sistēmas uzturēšanas, datu aktualizācijas un informācijas aprites kārtība".Ministru kabineta 2014. gada 8. jūlija noteikumu Nr. 392 "Teritorijas attīstības plānošanas informācijas sistēmas noteikumi" 40. punkts nosaka, ka Teritorijas attīstības plānošanas informācijas sistēma sniedz Informācijas sistēmai datus par pašvaldības kompetencē esošajām apgrūtinātajām teritorijām (izņemot par pašvaldību izveidotām īpaši aizsargājamām dabas teritorijām un pašvaldību īpašumā vai valdījumā esošajiem inženierkomunikāciju objektiem) un pašvaldību pārziņā esošajiem objektiem, kam nosaka aizsargjoslas.Vides aizsardzības un reģionālās attīstības ministrijas, kas ir vadošā valsts pārvaldes iestāde gan vides aizsardzībā (kas ietver īpaši aizsargājamo dabas teritoriju veidošanu un uzraudzību), gan vietējo pašvaldību pārraudzībā, ieskatā visoptimālāk ir datus par pašvaldību izveidotajām īpaši aizsargājamām dabas teritorijām iesniegt Informācijas sistēmā, izmantojot dabas datu pārvaldības sistēmu OZOLS, nevis, piemēram, Teritorijas attīstības plānošanas informācijas sistēmu.2020. gada 27. novembrī spēkā stājās grozījumi Ministru kabineta 2014. gada 8. jūlija noteikumos Nr. 392 "Teritorijas attīstības plānošanas informācijas sistēmas noteikumi", kas nosaka, ka Teritorijas attīstības plānošanas informācijas sistēmā iekļauj informāciju par pašvaldību kompetencē esošajām apgrūtinātajām teritorijām un pašvaldību pārziņā esošajiem objektiem, kuriem nosaka aizsargjoslu, izņemot datus par pašvaldību izveidotajām īpaši aizsargājamām dabas teritorijām un pašvaldību īpašumā vai valdījumā esošajiem inženierkomunikāciju objektiem.Ņemot vērā minēto, projektā paredzēts precizēt datu sniedzēju, kas Informācijas sistēmā iesniedz datus par pašvaldību izveidotajām īpaši aizsargājamām dabas teritorijām, nosakot, ka Dabas aizsardzības pārvaldei jāiesniedz šie dati.4.2. Dati par tauvas joslas teritoriju zvejas vajadzībām.Likuma 7. panta 3. punktā kā datu sniedzējs par tauvas joslas teritoriju zvejas vajadzībām datiem ir norādīts "valsts zinātniskais institūts "Pārtikas drošības, dzīvnieku veselības un vides zinātniskais institūts "BIOR""", taču saskaņā ar Zvejniecības likuma 9. panta desmito daļu Zemkopības ministrija tauvas joslas platumu zvejas vajadzībām var noteikt šaurāku vai platāku par dabisko tauvas joslas platību. Ņemot vērā, ka tauvas joslu nosaka Zemkopības ministrija, kā datu par tauvas joslas teritoriju zvejas vajadzībām sniedzējs ir jānorāda Zemkopības ministrija.4.3. Datu sniedzējs par valsts aizsargājamām kultūras pieminekļu teritorijām un to aizsargjoslām un par valsts aizsargājamiem kultūras pieminekļiem.Pamatojoties uz 2018. gada 17. maija grozījumiem likumā "Par kultūras pieminekļu aizsardzību", kas stājās spēkā 2018. gada 13. jūnijā, Likumā 7. panta 5. punktā un 8. panta 2. punktā ir nepieciešams precizēt institūcijas nosaukumu, aizstājot vārdus "Valsts kultūras pieminekļu aizsardzības inspekcija" ar vārdiem "Nacionālā kultūras mantojuma pārvalde".4.4. Datu sniedzējs par elektriskajiem tīkliem, to iekārtām un būvēm.Likuma 8. panta 7. punktā ir nepieciešams precizēt datu sniedzēju nosaukumu, aizstājot vārdus "licencēti pārvades un sadales tīklu operatori" ar vārdiem "licencēti elektroenerģijas pārvades un sadales sistēmas operatori", lai punkta redakcija būtu atbilstoša Enerģētikas likumā un Elektroenerģijas tirgus likumā lietotajai terminoloģijai.4.5. Datu iesniegšana par Aizsargjoslu likuma 33. panta astotajā daļā noteiktajām aizsargjoslu robežām.Likuma 7. pantu nepieciešams papildināt ar punktu, kas nosaka, ka objekta īpašnieks vai valdītājs iesniedz datus par aizsargjoslu robežām, kas uzskaitītas Aizsargjoslu likuma 33. panta astotajā daļā. Šāds papildinājums nepieciešams, lai nerastos domstarpības, kādā veidā aizsargjoslas, kas ir uzskaitītas Aizsargjoslu likuma 33. panta astotajā daļā, ir jāsagatavo iesniegšanai Valsts zemes dienestam un kur šīs aizsargjoslas tiks reģistrētas. Papildus ir paredzēts papildināt Likuma 5. panta pirmo daļu, paredzot, ka datu sniedzējs var būt arī objekta valdītājs atbilstoši Aizsargjoslu likuma 33. pantam. Ņemot vērā veiktos papildinājumus Likuma 5. panta pirmajā daļā, paredzēts precizēt arī 8. panta 6. un 12. punktu. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija (Valsts zemes dienests), Vides aizsardzības un reģionālās attīstības ministrija, Zemkopības ministrija, Dabas aizsardzības pārvalde, Nacionālā kultūras mantojuma pārvalde. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Objektu, kas izraisa aizsargjoslas, turētāji un citas ieinteresētās personas. Mērķgrupas aptuveno lielumu nav iespējams noteikt, jo šāda informācija valstī nav vienkopus uzkrāta. |
| 2. | Tiesiskā regulējuma ietekme uz tautsaimniecību un administratīvo slogu | Projektam nav tieša ietekme uz tautsaimniecību un administratīvo slogu, jo jautājumus, kas maina bez maksas un par maksu izsniedzamo datu apjomu un veidu, paredzēts noteikt uz Likuma pamata izdotajos Ministru kabineta noteikumos, bet citi grozījumi šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Pēc projekta atbalstīšanas Saeimā otrajā lasījumā būs nepieciešams izsludināt Valsts sekretāru sanāksmē grozījumus noteikumos Nr. 61, jo projektam un grozījumiem noteikumos Nr. 61 ir jāstājas spēkā vienlaicīgi.Projektā ir precizēti subjekti, kuriem bez maksas izsniedzami Informācijas sistēmas dati. Attiecīgi noteikumos Nr. 61 ir jāparedz veids, kādā Informācijas sistēmas dati šiem subjektiem tiks izsniegti.Likuma 3. panta trešajā daļā ir noteikts, ka datus par apgrūtināto teritoriju robežām un objektu robežām Informācijas sistēmā iekļauj elektroniskā veidā vektordatu formā Latvijas 1992. gada ģeodēzisko koordinātu sistēmā. Šāda norma ir iekļauta arī uz Likuma pamata izdotajos noteikumos Nr. 61. Lai novērstu redakcionālās atšķirības un tā kā norma par datu iekļaušanu Informācijas sistēmā pēc būtības ir jautājums, kas nosaka informācijas aprites kārtību Informācijas sistēmā, tad ir paredzēts jautājumu, ka datus par apgrūtināto teritoriju robežām un objektu robežām Informācijas sistēmā iesniedz un iekļauj elektroniskā veidā vektordatu formā Latvijas 1992. gada ģeodēzisko koordinātu sistēmā, regulēt tikai noteikumos Nr. 61.Tā kā grozījumos paredzēto papildināto, svītroto un precizēto normu skaits pārsniedz pusi no noteikumu Nr. 61 normām, ir izstrādāts jauns Ministru kabineta noteikumu projekts, kurā paredzēts pilnveidot Informācijas sistēmas darbību un apgrūtināto teritoriju un nekustamā īpašuma objekta apgrūtinājumu klasifikatoru. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projektu un sabiedrības līdzdalības aktivitātēm 2020. gada 30. jūnijā tika publicēta Valsts zemes dienesta tīmekļvietnē https://www.vzd.gov.lv/lv/par-mums/sabiedribas-lidzdaliba/tiesibu-aktu-projekti/ un Tieslietu ministrijas tīmekļvietnē https://tm.gov.lv/lv/sabiedribas-lidzdaliba/diskusiju-dokumenti/tiesibu-akti. |
| 2. | Sabiedrības līdzdalība projekta izstrādē | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam jebkurš sabiedrības pārstāvis no 2020. gada 30. jūnija līdz 2020. gada 14. jūlijam varēja rakstiski sniegt viedokli (iebildumus un priekšlikumus) par projektu, kas 2020. gada 30. jūnijā tika publicēts Valsts zemes dienesta tīmekļvietnē https://www.vzd.gov.lv/lv/par-mums/sabiedribas-lidzdaliba/tiesibu-aktu-projekti/ un Tieslietu ministrijas tīmekļvietnē https://tm.gov.lv/lv/sabiedribas-lidzdaliba/diskusiju-dokumenti/tiesibu-akti, to iesniedzot Valsts zemes dienestā vai nosūtot uz elektroniskā pasta adresi sabiedribas.lidzdaliba@vzd.gov.lv. |
| 3. | Sabiedrības līdzdalības rezultāti | Sabiedrības līdzdalības ietvaros rakstiski tika saņemti viedokļi no akciju sabiedrības "Sadales tīkls", biedrības "Latvijas atvērto tehnoloģiju asociācija", biedrības "Latvijas Degvielas tirgotāju asociācija", Latvijas Mērnieku biedrības un Latvijas Kartogrāfu un ģeodēzistu asociācijas.Kopumā tika saņemti deviņi priekšlikumi no pieciem viedokļu sniedzējiem. Sabiedrības līdzdalības ietvaros viens sniegtais priekšlikums tika ņemts vērā, pieci netika ņemti vērā, viens daļēji ņemts vērā, divos gadījumos sniegta atbilde, jo sniegtais viedoklis nesaturēja iebildumu vai priekšlikumu, bet gan bija uzdoti jautājumi par konkrētu projekta normu.Akciju sabiedrība "Sadales tīkls" sniedza priekšlikumu, ka būtu nepieciešamas redakcionālas izmaiņas Likuma normā, kas nosaka, ka datu sniedzējs bez maksas iesniedz datus Informācijas sistēmai. Priekšlikums netika ņemts vērā, jo, lai gan šajā normā nav noteikta persona, kurai šos datus sniedz bez maksas, izmantojot tiesību normu vēsturisko un sistēmisko interpretācijas metodi, ir skaidrs, ka šādus datus bez maksas sniedz tikai Informācijas sistēmas pārzinim. Tāpat akciju sabiedrība "Sadales tīkls" norādīja, ka būtu nepieciešams precizēt Likuma 8. panta 7. punktā minētos pārvades un sadales tīklu operatorus, jo pastāv dažādas energoapgādes jomas, kurās darbojas attiecīgi pārvades un sadales sistēmas operatori, kas tika ņemts vērā.Vairāki respondenti sabiedrības līdzdalības ietvaros norādīja, ka Informācijas sistēmas datiem būtu jābūt bez maksas, tos varētu publicēt Latvijas Atvērto datu portālā. Priekšlikumus nebija iespējams ņemt vērā, jo, pamatojoties uz Valsts sekretāru 2020. gada 24. septembra sanāksmē (prot. Nr. 38., 24. §) izskatīto informatīvo ziņojumu "Par informatīvā ziņojuma "Par ģeotelpisko informāciju, kuras publicēšana var radīt apdraudējumu valsts drošībai" izpildes gaitu", Informācijas sistēmas datus nav plānots atvērt. Valsts zemes dienestam nav piešķirts valsts budžeta finansējums, lai citā veidā varētu datus visām personām sagatavot un izsniegt bez maksas. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija (Valsts zemes dienests), Vides aizsardzības un reģionālās attīstības ministrija, Zemkopības ministrija, Dabas aizsardzības pārvalde, Nacionālā kultūras mantojuma pārvalde. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde tiks nodrošināta institūciju līdzšinējo funkciju ietvaros. Jaunas institūcijas netiks veidotas, un esošās institūcijas netiks likvidētas, ietekme uz institūciju cilvēkresursiem nav. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

Rieksta 67038849

iveta.rieksta@vzd.gov.lv